  Майя Бывальцева Москваын удмурт Герберлы ӝук пӧзьтозы йыды кеньырлэсь но ӟазег сӥльлэсь. 12-тӥ пӧсьтолэзе со сярысь ивортӥз Удмуртиысь Калыкъёслэн эшъяськон юртсылэн пресс-службаез. Со понна Гербер праздник нуналэ «Эрмитаж» садэ 75 килограмм йыды кеньыр но 75 килограмм ӟазег сӥль ваёзы. Ӝукез пӧзьтозы 50 литръем 16 пуртыосын. Радъясьёслэн чакламзыя, со 1 сюрс 500 адямилы тырмоз. Вашкала дыръёсы Герберын одно ик бусыез ортчылӥзы, курбон сётылӥзы но куриськылӥзы — быдэс гуртэн вӧсяськылӥзы. Удмуртъёс Инмарлэсь но Кылдысинлэсь ӟеч ю-нянь курылӥзы: «одӥг тысь куамын шеп мед сётоз, бусыосмес коньы но ортчыны медаз быгаты». «Язычникъёс курбон сётылӥзы быдэс гуртын люкам коньдонэн басьтэм ошен. Вӧсь кузёос сое ю-нянь бусылы матын вандылӥзы, собере сӥлез ӝуке ватсаллязы, сое пӧртэм кеньыръёслэсь пӧзьто вал: йыды, сезьы, тари но сьӧд чабей», — верало Калыкъёслэн эшъяськон юртазы. Тодэ вайытом, Москваын удмурт праздник ортчоз 16-тӥ пӧсьтолэзе. «Эрмитаж» садын концертъёс, мастер-классъёс, адӟытонъёс радъяськозы. Тегъёс: Лулчеберет Туризм Москва Удмуртия удмуртъёс  